《吴吾何待制遣四鹤入山》
宋代·释居简

竹扉无人敲，掩关长夕曛。一饥苦难疗，三篾收奇勋。

鼎来四胎苦，缟袂垂玄帉。其一行且却，隐若避世纷。

其一拟前迈，步武闲如云。唳者又其次，画然戛天垠。

季氏响相答，和乐方訚訚。昂然青田英，暂尔北涧濆。

鸾鹄倘可侣，鸡鹜端不群。乘轩初何心，在阴当有闻。

日饮涧底渌，时啄岩根芸。华表怀故都，蕙帐悲移文。

苦凡岂异辙，风月当平分。主人尔同调，与俗相莸薰。

浪迹傃富贵，永怀酣典坟。衡连老苍官，从合抱节君。

遣尔寻考槃，亦足张吾军。人方斧槁梧，对此齿没龈。

骎骎恐尔及，惴惴令人慬。胸中小天地，笼中何足云。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。